Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 137/13/7707	Prešov, 13.5.2013
EEČ : 2-58-208-2013

U Z N E S E N I E

Trestná vec:	obvinený XXXXX 
Prečin:	Porušovanie domovej slobody podľa § 194 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Prešov
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Spáchaný na tom skutkovom základe, ženiekedy začiatkom mesiaca december roku 2012 v denných hodinách otvoril neuzamknutú zatvorenú bránku a neoprávnene vnikol na oplotený pozemok rodinného domu na ul. Moyzesovej č. 71 v Sabinove, kde následne prešiel do zadnej časti rodinného domu a spod okrasného stromu zobral 1 ks dvojkolesový vozík so železnou konštrukciou bez bočných stien a dna a odišiel s ním cez bránku, ktorou vošiel na pozemok, čím pre majiteľa XXXXX, nar. XXXXX, tvale bytom Moyzesova č. 71, XXXXX nespôsobil žiadnu šku, nakoľko mu bola odcudzená vec vrátená, 

lebo obvinený nebol v čase činu pre nepríčetnosť trestne zodpovedný.

Odôvodnenie:
Poverený príslušník Okresného riaditeľstva Policajného zboru, Obvodného oddelenia Policajného zboru v Sabinove uznesením sp. zn. ORP-85/SB-PO-2013 z 20.02.2013, podľa § 206 ods. 1 Tr. poriadku vzniesol XXXXX obvinenie pre prečin porušovania domovej slobody podľa § 194 ods. 1 Tr. zákona, ktorého sa obvinený dopustil tak, ako je to uvedené vo výrokovej časti tohto uznesenia. 

Dňa 23.04.2013 vo veci konajúci policajt predložil po ukončení skráteného vyšetrovania, spolu s návrhom na podanie obžaloby spisový materiál na tunajšiu prokuratúru. Preskúmaním vyšetrovacieho spisu som zistil, že návrh povereného príslušníka policajného zboru nie je opodstatnený a dôvodný. V predmetnej trestnej veci po preštudovaní spisu som zistil, že je potrebné trestné stíhanie v zmysle § 215 ods. 1 písm. e) Tr. poriadku zastaviť.

	Na základe príkazu Okresného súdu v Prešove pod sp. zn. 0Tp 665/13 z 04.03.2013 boli za účelom vyšetrenia duševného stavu obv. ml. XXXXX podľa § 142 ods. 1 a § 148 ods. 2 Tr. poriadku uznesením zo dňa 14.03.2013 pribratí do konania znalci z odboru psychiatrie. Podľa znaleckého posudku č. 20/2013 z 02.04.2013, vypracovaného znalcami z odboru Zdravotníctva a farmácie, odvetvia Psychiatrie (liečba alkoholizmu a toxikománie, gerontopsychiatrie) a Sexuológie, zažurnalizovaného vo vyšetrovacom spise na č. l. 45 - 65 bolo zistené, že obv. XXXXX; nar. XXXXX v rozhodnej dobe, z dôvodu mentálneho deficitu, nemohol ovládnuť svoje konanie a rozpoznať jeho následky a nebezpečnosť svojho konania pre spoločnosť. Znalci ďalej uviedli, že u obvineného ide o duševnú poruchu, resp. stav defektného rozumového vývinu – mentálna retardácia stredne ťažkého stupňa (oligofréniu). Taktiež znalci v znaleckom posudku uviedli, že obvinený nechápe zmysel trestného konania a jeho pobyt na slobode nie je nebezpečný.
Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak trestný zákon neustanovuje inak.

	Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený  nebol v čase činu pre nepríčetnosť trestne zodpovedný. Vzhľadom na zistené závery znaleckého posudku považujem za preukázané, že obvinený nemohol ovládať svoje konanie a rozpoznať protiprávnosť svojho činu, a preto bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. František Štefko
prokurátor